P6_TA(2006)0359

Zahteva za zaščito imunitete Janisa Sakellariouja

Sklep Evropskega parlamenta o zahtevi za zaščito imunitete in privilegijev Jannisa Sakellariouja (2006/2145(IMM))

Evropski parlament,

- ob upoštevanju zahteve Jannisa Sakellariouja za zaščito njegove imunitete v zvezi s sodnim postopkom pred grškim sodiščem, ki jo je vložil 6. junija 2006, na plenarnem zasedanju pa je bila razglašena 12. junija 2006,

- po zaslišanju Jannisa Sakellariouja v skladu s členom 7(3) svojega Poslovnika,

- ob upoštevanju člena 9 Protokola z dne 8. aprila 1965 o privilegijih in imunitetah Evropskih skupnosti in člena 6(2) Akta z dne 20. septembra 1976 o volitvah poslancev Evropskega parlamenta s splošnimi neposrednimi volitvami,

- ob upoštevanju sodb Sodišča Evropskih skupnosti z dne 12. maja 1964 in 10. julija 1986 [1],

- ob upoštevanju členov 6(3) in 7 svojega Poslovnika,

- ob upoštevanju poročila Odbora za pravne zadeve (A6-0273/2006),

A. ker je bil Jannis Sakellariou v Evropski parlament izvoljen na petih volitvah, ki so potekale med 10. in 13. junijem 1999, in ker je Evropski parlament veljavnost njegovega mandata preveril 15. decembra 1999 [2],

B. ker se zoper poslanca Evropskega parlamenta ne sme začeti preiskava, ne sme biti priprt niti se zoper njega ne sme začeti sodni postopek zaradi mnenja ali glasu, ki ga je izrekel pri opravljanju svojih dolžnosti [3],

C. ker imuniteta pred sodnim postopkom, ki jo uživajo poslanci Evropskega parlamenta, zajema tudi imuniteto pred civilnim postopkom, zlasti če je namen takšnega postopka znatna kazenska odškodnina,

D. ker je Evropski parlament 23. septembra 2003 sklenil, da zaščiti imuniteto in privilegije Jannisa Sakellariouja v zvezi z navedenim postopkom in je svoj sklep in poročilo posredoval pristojnemu odboru pristojnega grškega sodišča,

E. ker tožnik ni nadaljeval postopka, na katerega se je sklep Evropskega parlamenta z dne 23. septembra 2003 nanašal, je pa postopek obnovil s sodnim pozivom z dne 20. decembra 2005, ko Jannis Sakellariou ni bil več poslanec Evropskega parlamenta,

F. ker se dejstva iz primera očitno nanašajo na mnenje, ki ga je Jannis Sakellariou izrazil pri opravljanju dolžnosti poslanca Evropskega parlamenta v smislu člena 9 Protokola o privilegijih in imunitetah,

G. ker je imuniteta, ki jo poslanci Evropskega parlamenta uživajo v smislu člena 9 protokola, v korist Parlamenta in je absolutna, zato se ji ni možno odpovedati; ker se v korist institucije ohranja tudi potem, ko se določenemu poslancu mandat izteče,

1. sklene, da zaščiti imuniteto in privilegije Jannisa Sakellariouja;

2. naroči svojemu predsedniku, naj sklep in poročilo pristojnega odbora takoj posreduje civilnemu oddelku prvostopenjskega sodišča v Atenah.

[1] Zadeva 101/63 Wagner proti Fohrmannu in Krieru [1964] Poročila sodišča Evropskih skupnosti (ECR) 195 in zadeva 149/85 Wybot proti Faureju in drugim [1986] ECR 2391.

[2] Sklep Evropskega parlamenta o preverjanju veljavnosti mandatov poslancev po petih neposrednih volitvah v Evropski parlament med 10. in 13. junijem 1999 (UL C 296,18.10.2000, str. 93).

[3] Člen 9 Protokola o privilegijih in imunitetah Evropskih skupnosti.

--------------------------------------------------